– Dette vil koste mellom 220 og 280 millioner kroner over en fireårsperiode, sier styreleder i NSB, Dag Mejdell til NRK.

Det er ikke småtterier som må nyanskaffes eller endres når store selskap bytter navn og profil. Kostnadene ved å gå fra «NSB» og «Nettbuss» til fellesnavnet «Vy» skal blant annet dekke:

Rundt 7.000 nye uniformer

Nye farger på rundt 200 busser

Nye farger på 214 tog

Ny digital kjøpsløsning for tog og buss

– Det er mye penger, men samtidig er vi opptatt av endre oss. Gi et bedre tilbud til kundene våre, sier styreleder Mejdell.

– Ikke dyrere billetter

GLADE HERRER: Konsernsjef i NSB, Geir Isaksen (t.v.) og styreleder Dag Mejdell var i godt humør under presentasjonen av nytt navn på selskapet. Foto: Berit Roald / NTB scanpix

220–280 millioner kroner tilsvarer rundt 1,6 prosent av NSBs årlige omsetning eller drøyt halvparten av resultatet etter skatt for 2018. Styreleder Dag Mejdell avviser at kostnadene vil synes på billettprisene.

– Du får ikke dyrere billetter, dette klarer vi innenfor våre budsjetter, sier Mejdell.

– Kan du garantere at de 280 millionene ikke får billettprisene til å gå opp?

– Billettprisene kommer ikke til å gå opp som følge av dette.

Konsernsjef i NSB, Geir Isaksen, mener på sin side at billettprisene kan gå ned dersom konsernet lykkes med navneendringen.

– Hvis vi lykkes med å skape et attraktivt tilbud, vil vi få flere inn i togene og flere inn på bussene. Da vil vi tjene mer penger og kan sette ned billettprisene, sier Isaksen til NRK.

Slik vil togene til Vy se ut etter at NSB-navnet er historie. Foto: David Krekling / NRK

Tror NSB bommer på prisen

SKEPTISK: Tidligere rektor ved Høyskolen Kristiania tror navneendringen blir dyrere enn NSB tror. Foto: Markedshøyskolen

Tidligere rektor ved Høyskolen Kristiania, Trond Blindheim, tror kostnadene ved navneendringene blir høyere enn de 220–280 millionene NSB opererer med som anslag.

– Jeg tror nok dette blir dyrere enn de tror. Kommunikasjon koster, sier Blindheim til NRK.

Han reagerer blant annet på at NSB regner med at kostnadene ved navneendringen vil påløpe over en fireårsperiode. Blindheim mener kronene vil rulle lenger enn som så.

– Markedsføring tar mange tiår, det er ikke gjort over natten, sier Blindheim.

Det koster å bytte ut dagens NSB– og Nettbuss-logo med denne.

Kjøpte internettdomene av arkitektkontor

I forbindelse med navneendringen har NSB kjøpt domenet www.vy.no av arkitektkontoret VY Arkitekter AS i Bergen.

Ifølge arkitektselskapet har de skrevet under en taushetsbelagt avtale, og kan ikke si hvor mye de solgte domenet for. Arkitektene heter heller ikke VY lenger, men har ikke rukket å finne et nytt navn.

NSB har også inngått en avtale med Buchardt-familiens milliardsatsing i Hemsedal. Avtalen innebærer at hotell– og leilighetsprosjektet bytter navn fra «Vy» til «Fýri».

– De bidro til at vi kunne jobbe frem et nytt navn, Fyri, på det prosjektet. Det er vi godt fornøyd med, sier Anders Buchardt til E24.

Andre Vy-er består

FORNØYD: Than Vy håper NSBs navnebytte til Vy fører til flere kunder i salongen hennes. Foto: Anne Cecilie Remen / NRK

Ikke alle næringsdrivende som har Vy i bedriftsnavnet ser ut til å måtte skifte navn som følge av NSBs navnebytte.

Frisør Thanh Vy, som driver Vy Frisør i Oslo sentrum, sier hun ikke har blitt kontaktet av NSB.

– Jeg fikk vite av døtrene mine i morges at NSB skulle skifte navn. Jeg synes det er veldig hyggelig, for nå blir jeg mer synlig, sier Vy til NRK.

Hun har ingen problemer med at NSB har «tatt» hennes navn uten å spørre.

– Kanskje ansatte i Vy burde få rabatt hos meg, siden vi nå er i samme familie, ler hun.